|  |
| --- |
| ***Директни плащания*** |

**1. Изплатени бяха 112 952 848 лева по Схемата за преразпределително плащане за кампания 2020**. Подпомагането е насочено към 54 641 земеделски стопани, заявили участие по схемата. Изчисленията са извършени след изясняване на случаите на площи, декларирани от повече от един стопанин, както и на база на актуализирания слой „Площи, допустими за подпомагане“. Припомняме, че ставката за подпомагане по схемата е в размер на 150,80 лева за хектар и е определена със Заповед №РД 09-220 от 16.03.2020 г. на министъра на земеделието, храните и горите. Преразпределителното плащане се предоставя под формата на еднакво завишено плащане на площ за първите до 30 хектара, за които земеделският стопанин има право на подпомагане и по базовата Схема за единно плащане на площ.

|  |  |
| --- | --- |
| ***Пазарна подкрепа*** |  |

**2. Състоянието на пазара на захар.** В рамките на заседанието на Комитета по обща организация на пазарите на селскостопански продукти, формат „Полски култури“, проведено на 25 март 2021 г., ЕК представи информация за състоянието на пазара на захар в света и в ЕС. През февруари 2021 г. Международната организация за захарта (ISO) е актуализирала оценката за настоящата 2020/21 пазарна година. Производството на захар е предвидено на равнище от 169 млн.тона, което е с 2 млн. тона по-малко от предходната 2019/2020 година. Очаква се потреблението да достигне около 174 млн. тона. Крайните запаси се прогнозират на равнище около 99 млн. тона. Прогнозата от ноември 2020 г. за дефицит на световния пазар на захар от 3,5 млн. тона в края на настоящия сезон, е завишена до – 4,8 млн. тона. Причина за това е намалението на производството. Цените на суровата захар на световните пазари към 19 март 2021 г. отбелязват известно понижение. Фючърсните котировки за май 2021 г. на бялата захар са с около 6% по-ниски от тези през февруари 2021 г. и възлизат на 381.3 евро/тон. Суровата захар към 19 март 2021 г. се предлага на цена от 292.2 евро/тон за доставка през май 2021г. (- 11,4 % спрямо февруари 2020 г., когато бяха регистрирани най-високите цени от 4 години насам). ЕК е стартирала проучване относно състоянието на веригата за предлагане в сектора на захарта след премахване на квотния режим. Основната цел на изследването е да се анализира възможността на сектор Захар да се адаптира към пазара след премахването на квотите и да се направят препоръки за потенциални стратегии, чрез които да се повиши устойчивостта на европейския захарен сектор. Ще се изследват всички продукти, свързани с веригата за предлагане в сектора на захарта – захарно цвекло, захар, продукти , чието производство е свързано с индустриалната употреба на захар. Основният фокус е върху производителите на захарно цвекло и на захар, но също така ще бъдат изследвани и останалите важни участници на пазара на захар – рафинерии, търговци на дребно, крайни потребители. Изследването, възложено на външна организация, е стартирало през октомври 2021 г. и се очаква да бъде готово през октомври 2021 г.

**3. Европейският съюз и САЩ замразяват за четири месеца всички митата върху износа, наложени в споровете за Еърбъс и Боинг.** В комюнике на ЕК беше съобщено, че ЕС и САЩ са се споразумели да прекратят всички ответни мита върху двустранния износ за първоначален период от четири месеца. Председателят на ЕК Урсула фон дер Лайен е посочила, че спирането на митата „е началото на добро партньорство и символ на това ново начало“. Това осигурява важен тласък на износителите от ЕС. Изпълнителният заместник-председател и комисар по търговия Валдис Домбровскис е описал прекратяването на митата като значителна стъпка напред, която бележи нулирането в отношенията ни с най-големия и икономически най-важен партньор. Латвийският комисар е заявил, че това е печелившо решение и за двете страни във време, когато пандемията вреди на икономиката. Според него този ход ще помогне да се възстанови увереността и доверието и затова е нужно да се стигне до цялостно и дълготрайно решение при договарянето. Той е описал трансатлантическите търговски отношения като важни не само за двете страни, но и за световната търговия като цяло. Спорът между ЕС и САЩ е започнал заради незаконна подкрепа за най-големите самолетостроителни компании в света. През октомври 2019 г. Световната търговска организация е упълномощила САЩ да предприемат срещу внасяните от ЕС стоки мерки на стойност до 7.5 млрд. щатски долара, които САЩ започва да прилага от месец ноември 2019 г. До това се стигна след като през 2018 г. Апелативния орган е установил, че ЕС не е изпълнил изцяло предходните решения на СТО по отношение на субсидиите за производителя на самолети Еърбъс. През март 2019 г. пък е потвърдено, че САЩ не са предприели подходящи действия, за да се съобразят с правилата на СТО относно субсидиите на производителя на самолети Боинг. Затова през октомври 2020 г. СТО упълномощава ЕС да предприеме контрамерки до 4 млрд. щатски долара по отношение на американски износ за ЕС. Чрез митата си от 25% САЩ атакуват ключови европейски селскостопански продукти като вино, маслини и сирене, а Европа е въвела налози за американските трактори, ядки и плодове.

|  |  |
| --- | --- |
| ***Визия за ОСП след 2020 г.*** |  |

**4. Португалското председателство организира дебат по компромисния пакет за по-добро насочване на директните плащания на заседанието на Съвета по земеделие и рибарство, проведено в Брюксел на 23 март 2021 г.** Председателят и министър на земеделието на Португалия Мария до Сеу Антунеш обърна внимание на дефинициите, свързани с насочването на директните плащания, които са „важни за Европейския парламент (ЕП)“, но се различават значително от тези на Съвета”. Тя призова всички страни за постигнат решаващ напредък, но заяви, че има някои елементи, по които не може да се направи компромис. Налагането на тавани на директните плащания, намаление на плащанията и преразпределителното плащане не трябва да бъдат задължителни. Доброволният подход би бил най-добрият вариант и за схемата за дребни земеделски стопани. Председателят уточни, че Съветът поддържа позицията си по тези ключови въпроси. С цел сближаване на позициите с ЕП, заяви че би могло да се приеме задължително определение за активни земеделски стопани, при условие че то е достатъчно гъвкаво. Съветът може също така да приеме определението за нови земеделски стопани, но без нови видове интервенции. Също може да направи „малко повече усилия“ за вътрешното сближаване, достигащо до 85% до 2026 г.. Що се отнася до подкрепата за младите фермери, председателството би могло да предложи увеличение до 3% от разпределението на директните плащания, ако се отчитат разходите под двата стълба, както е предвидено в общия подход на Съвета. Председателството счита че с тези предложения би могло да се постигне добър баланс, с оглед постигане на сделка с ЕП. Срещата на 26 март, известна като „супер триалог“ ще обхване трите проекторегламента за ОСП и е „абсолютно необходима“ с оглед постигане на сделка през този семестър. Председателят подчерта, че не може да се запази незасегнат общия подход на Съвета. По време на дискусията, редица делегации, включително България заявиха, че могат да подкрепят компромисния пакет, предложен от председателството. По отношение на определението за „активен фермер“, редица държави членки заявиха, че то трябва да остане доброволно. Други изразиха мнение че са готови да се придвижат към позицията на ЕП за задължително определение, стига да позволява достатъчно гъвкавост и да не води до допълнителна административна тежест. По отношение на пакета, предназначен за млади фермери някои министри заявиха, че трябва да се запази на 2% – както е според общия подход на Съвета. Други казаха, че могат да подкрепят увеличението до 3%, в случай че разходите се финансират по двата стълба. Някои министри споменаха, че са готови да се обсъди концепцията за „нов фермер“ с ЕП. По отношение на таваните за директни плащания, делегациите в общи линии се съгласиха, че те трябва да останат доброволни за прилагане. Мнозина изразиха мнение, че преразпределителното плащане трябва да се прилага по избор. Както България, така и Полша настояха за продължаването на преходната национална помощ, а заедно с други държави, че доброволната обвързана с производството подкрепа трябва да се запази на 15% (както е договорено в общия подход на Съвета).

**5. Обсъждането на стратегическите планове по ОСП беше сред ключовите теми в дневния ред на Съвета по земеделие и рибарство на 22-23 март.** Министрите обмениха мнения относно процеса на подготовка на стратегическите планове и оцениха ползата от необвързващите препоръки на Комисията, изготвени за всяка държава-членка. Министрите посочиха, че стратегическите планове се основават на определените национални нужди и приоритети. Обсъден беше също така и Регламента с възможностите за риболов през 2021 г., дълбоководните запаси (за 2021 г. и 2022 г.) и споделените запаси с Обединеното кралство. Делегацията на Австрия информира Съвета относно приоритетите и предизвикателствата в подготовката на Европейската стратегия за горите за периода след 2020 г. Във връзка с продължаване на Международната година на ООН за растително здраве (до юни, 2021 г.), министрите обсъдиха готовността на ЕС за изпълнение на фитосанитарните мерки за защита срещу вредителите по растенията. Министрите проведоха и политическа дискусия относно прилагането на биологични агенти (напр. живи макроорганизми), като алтернативно средство за борба срещу вредителите по растенията. В заключение, Испания информира министрите относно извънредните мерки, които са предприети в страната за предотвратяване на ефекта от COVID-19 върху винарския сектор.

**6. Министрите на земеделието в ЕС призоваха за оценки на въздействието по отношение на Зелената сделка.** По време на Съвета по земеделие и рибарство /22-23 март в Брюксел/ редица делигации призоваха ЕК да представи изчерпателни оценки на въздействието на Зелената сделка върху селскостопанския и хранително- вкусовия сектор. Накои министри изразиха съжаление, че единственият циркулиращ документ е този на Службата за икономически изследвания на Департамента по земеделие на САЩ (USDA), издаден на 2 ноември. Други отбелязаха, че са против „преместване на производството на храни към трети страни, с по-ниски екологични и социални стандарти“. Португалският министър, който председателства Съвета по земеделие и рибарство подчерта важността на приключването на процеса на реформа на ОСП и заяви, че има достатъчно време за изготвяне на стратегическите планове до 1 януари 2023. Препоръките, изготвени от ЕК до всяка държава-членка, трябва да допринесат за конструктивен дебат на национално ниво относно целите, резултатите и интервенциите в бъдещите планове за ОСП и целите на Зелената сделка. Някои държави-членки настояха за ясно разграничаване на това, което не е „правно обвързващо“, а други настояха, че стратегическите планове трябва да се основават на националните приоритети и SWOT анализа. Някои министри отбелязаха, че държавите членки се нуждаят от повече гъвкавост, тъй като „не всички започват от едно и също място и не всичко е на еднакво ниво. Поставено беше и искане към Комисията да „ ускори Хоризонт Европа“, тъй като това е необходимо като принос за изготвяне на стратегическите планове. Някои държави-членки призоваха процеса на одобрение на стратегическите планове да бъде прозрачен и без забавяне.

**7. Земеделските министри в голяма степен приветстваха компромисния план на Португалското председателство по Хоризонталния регламент.** Мнозина настояваха, че проверките на условността трябва да избягват прекомерната бюрокрация и административна тежест, докато други изразиха опасения за това как ще се обработва информацията за получателите на плащания по ОСП. Дискусията беше основана на 6-страничен документ (от 11 март), озаглавен „Предложение за регламент на Европейския парламент и на Съвета относно финансирането, управлението и мониторинга на Общата селскостопанска политика и отмяна на Регламент (ЕС) № 1306 / 2013 г. - Подготовка на разискването в Съвета”. В предложението се запазват елементите от настоящия Хоризонтален регламент, които работят добре. Петият триалог по предложението за регламент се състоя на 25 март, в навечерието на така наречения „супер триалог“. Според Португалското председателство „като цяло е постигнат добър напредък в дискусиите с ЕП и Комисията“, с широко съгласие по въпроса за органите на управление, както и принципна сделка относно прага за финансова дисциплина. По прозрачността и одита Парламентът иска разпоредби, които „да позволяват идентифицирането на бенефициерите и групите/стопанствата, към които принадлежат“. Съветът счита, че „те не трябва да водят до голяма административна тежест за държавите членки“. Що се отнася до условността, Съветът се опитва да постигне „правилния баланс между усилията за контрол на условността и необходимостта нещата да бъдат прости и административно леки“. Председателството се надява, че „по-нататъшната подготвителна работа“, извършвата на експертно техническо ниво относно проверките на Комисията и системите за контрол и санкции, ще помогне да се постигнат резултати на предстоящата тристранната среща в четвъртък. Съществува разногласие между Парламента, който смята, че предложената мярка за изпълнение основана на резултатите не е достатъчна и призовава за връщане на система, при която възстановяването на средства от бюджета на ЕС трябва да зависи от условията за спазване и Съветът, който счита, че такъв подход би „увеличил административната тежест за държавите членки до неприемливо ниво“. Предложенията на Комисията включват използването на ИТ системата ARACHNE (АРАХНЕ) като инструмент за извличане на данни. Тя би направила „задължително да се проверява, записва и съхранява информация за организациите или физическите лица, които се възползват от финансиране от ЕС“. Председателството счита, че „е необходимо повече време за тестване на инструмента в контекста на ОСП и използването на този инструмент трябва да бъде доброволно за държавите членки с преходен период“. Що се отнася контрола на условността, има разлика в предлаганите нива на контролната извадка. Председателството предлага да бъде 1% от бенефициерите. Председателството предлага да се запази нивото от 100 евро като сума, под която да не се налагат санкции. Отхвърлят се думите „ако държавите членки решат така“. Що се отнася до планираните намаления, Председателството приема предложението на Комисията от 3%, „като общо правило.“ Вняся се повече информация за задачите на сертифициращите органи, включително проверките, които трябва да бъдат извършени. Съгласно предложението на Председателството, проверките на Комисията могат да включват и такива, предназначени да гарантират, че държавите членки изпълняват своите стратегически планове, както са одобрени.

**8. Супертриалог: „частични резултати“, но остават сериозни разминавания по важни теми.** На 26 март в Европейския парламент се проведе супертриалог по трите регламента за реформата на ОСП. Съветът беше представен от министъра на земеделието на Португалия г-жа Мария до Сеу Антунеш, която също беше и председател на срещата. Парламентът беше представен от председателя на Комисията по земеделие г-н Линс и докладчиците по трите досиета, а Комисията- от г-н Франс Тимерманс- изпълнителeн заместник-председател и комисар Януш Войчеховски. Значителна част от триалога беше посветена на новия модел на прилагане, където може да се постигне важен напредък по отношение както на стратегическите планове по ОСП, така и по Хоризонталния регламент. По отношение на Регламента за стратегическите планове по ОСП тристранните преговори потвърдиха „минипакета“ от 5-ия триалог и дадоха яснота относно по-нататъшните елементи на новия модел на прилагане, включително по индикаторите за резултати, които ще се използват за прегледа на изпълнението, възможността държавите-членки да използват и други индикатори и приложение IXaa. В контекста на Хоризонталния регламент компромисният пакет на председателството беше приветстван от Европейския парламент. Той ще представлява основата за по-нататъшно изготвяне на компромисни решения на техническо експертно ниво, включително по отношение на осигуряването на подходящи връзки между Регламента за стратегическите планове и Хоризонталния регламент. По отношение на други елементи на Хоризонталния регламент преговарящите показаха готовност за компромис и триалогът постигна добри резултати относно „условността“ (членове 84-87), прозрачността (член 96), защитата на финансовите интереси на Съюза (член 57) и „проверката на транзакциите“ (членове 74-83), които в общи линии са в съответствие с резултатите от обсъжданията наскоро проведения Съвет по земеделие и рибапство и с Общия подход на Съвета. По отношение на Регламента за стратегическите планове на ОСП съзаконодателите проведоха ползотворни дискусии за „активен земеделски стопанин“, „нови земеделски стопани“, малки земеделски стопани и млади земеделски стопани. Обмениха информация за това как да се преодолеят пропуските при таваните, намалението на плащанията, преразпределителните плащания и вътрешната конвергенция. Трилогът разгледа и някои аспекти на обвързаната подкрепа. Принципно споразумение може да бъде постигнато по определени правила (напр. задължително определение за „активни земеделски стопани“, но при условие че е опростено, лесно и гъвкаво), докато за другите елементи ще е необходимо да продължат тристранните преговори. Необходима е по-нататъшна работа на техническо ниво, за да се превърнат договореностите по принцип, в конкретни решения за изготвяне. По отношение на Регламента за ООП преговарящите показаха готовност за компромис и тристранният диалог постигна добър напредък по разпоредбите за виното, а именно относно схемата за права за засаждане, забранените сортове, дехохолизираните и частично дехохолизираните вина и етикетирането на вината, както и разширяване на регулирането на доставките за всички продукти със ЗНП и ЗГУ. Техническите екипи ще работят допълнително, за да прецизират текста и да изработят някои детайли. Освен това преговарящите обмениха мнения относно управлението на пазара и извънредните мерки и се съгласиха, че е необходимо повече време и дискусии преди постигане на споразумение. И трите институции се съгласиха с необходимостта да се запази пазарната ориентация на ОСП, да се спазват правилата на СТО и международните споразумения и да се вземе предвид бюджетното въздействие.